
На основу члана 138. став 1. Устава Републике Србије
 и члана 31. став 2. Закона о Заштитнику грађана
, поступајући по сопственој иницијативи у поступку контроле законитости и правилности рада Центра за социјални рад града Новог Сада и Покрајинског секретаријата за социјалну политику, демографију и равноправност полова, Заштитник грађана  
У Т В Р Ђ У Ј Е

У поступку заштите права и најбољих интереса малолетне деце, Центар за социјални рад града Новог Сада начинио је пропуст у раду на тај начин што:
· није правовремено предузимао мере из своје надлежности и није реализовао корективни надзор над вршењем родитељског права иако је била потврђена сумња на сексуално злостављање малолетног детета  и иако је постојала сумња да се сексуално злостављање дешавало уз знање родитеља, након чега је уследила још једна пријава сексуалног злостављања малолетног детета поводом које је подигнута оптужница од стране Вишег јавног тужилаштва у Новом Саду
На основу Уставом и Законом прописаних овлашћења, Заштитник грађана упућује Центру за социјални рад града Новог Сада следеће
П Р Е П О Р У К Е
1.

Потребно је да Центар за социјални рад града Новог Сада обезбеди континуирано, неодложно, промптно и адекватно поступање и реализацију корективног надзора посебно у случају сумње на сексуално злостављање детета и утврди, операционално дефинише и постави јасне приоритете у раду за случај ванредног стања, ванредне ситуације и ванредних околности.  
2.

Потребно је да директор Центра за социјални рад града Новог Сада преиспита рад запослених који су учествовали у раду на предметима заштите малолетне деце  због тога што у периоду од 10. 03. 2020. године до 08. 05. 2020. године није предузета ниједна радња у циљу реализације корективног надзора над вршењем родитељског права и поред потврђене сумње на сексуално злостављање детета.
Центар за социјални рад града Новог Сада обавестиће Заштитника грађана о мерама које су предузете ради поступања по препоруци у року од 15 дана од дана пријема овог акта уз достављање доказа о предузетим мерама.
Р а з л о з и
Заштитник грађана је по сопственој иницијативи дана 08. 05. 2020. године на основу сазнања из медија да је дете, штићеник Центра за социјални рад града Новог Садa, виђен како сексуално задовољава човека на јавном месту, покренуо поступке контроле законитости и правилности рада  надлежних државних органа. Поступци контроле су покренути према Центру за социјални рад града Новог Сада (у даљем тексту: ЦСР града Новог Сада) и Покрајинском секретаријату за социјалну политику, демографију и равноправност полова (у даљем тексту: Покрајински секретаријат).  
Током трајања поступка контролисани органи су благовремено доставили Заштитнику грађана изјашњења са свим релевантним чињеницама и околностима везаним за конкретан случај. Узајамни однос Заштитника грађана и контролисаних органа је био на високом нивоу, пример је добре праксе сарадње надлежних органа са Заштитником грађана и као такав доприноси унапређењу рада органа управе и вредности демократског друштва.
У извештају Покрајинског секретаријата о извршеном надзору над стручним радом ЦСР града Новог Сада наведени су сви предмети у којима је реализован рад са породицим и заштита малолетне деце… Породица је на евиденцији органа старатељства од 2016. године и рад са породицом је реализован у следећим предметима: пријава за малолетна лица – ., одређивање личног имена за дете– , одређивање личног имена за друго дете – , остваривање права на једнократну новчану помоћ, пријава за малолетна лица – , злостављање деце  – , корективни надзор над вршењем родитељског права – A.A. и Б.Б., остали захтеви за малолетнике, привремено старатељство за малолетнике – , привремено старатељство за малолетнике –  смештај деце у прихватилиште. У тренутку достављања извештаја Заштитнику грађана из документације смо добили информацију да је у току сачињавање закључка о покретању поступка за лишење родитељског права оба родитеља због занемаривања, злостављања и злоупотребе родитељског права над двоје старије деце и одређивање корективног надзора над вршењем родитељског права од стране родитеља у односу на двоје млађе деце
Покрајински секретаријат је навео да је рад на заштити малолетне деце почео у фебруару 2016. године по пријави Полицијске управе Нови Сад јер је отац А.А. пријавио нестанак свог малолетног детета . У августу 2018. године су купачи на локалној плажи Полицијској управи Нови Сад пријавили да је дете затечено како се купа без надзора одрасле особе и о свему је обавештен ЦСР града Новог Сада. Орган старатељства је после тога формирао предмете за одређивање личних имена за два  малолетна детета  и  и за остваривање права на једнократну новчану помоћ. 
У октобру 2018. године комшија је пријавио да су деца из ове породице без адекватног надзора  улазила на његов бродић. У фебруару 2019. године ОШ … коју је дете похађало је пријавила органу старатељства сумњу на физичко кажњавање детета од стране одраслих чланова породице. У априлу 2019. године Полицијска управа Нови Сад је обавестила ЦСР града Новог Сада да је дете затечено у аутобусу без пратње одраслог лица након што је самоиницијативно напустило вртић у тренутку када није било под надзором васпитачице. У јуну 2019. године ОШ  из … се поново обратила ЦСР града Новог Сада и навела раније пријављени случај да је дете налажено ван куће, да је приликом уписа у школу имало модрицу, а да је друго дете некада долазило нерасположено у школу. У јулу 2019. године Центар за социјални рад  је телефонским путем обавио разговор и доставио информације ЦСР града Новог Сада поводом сумње на сексуално насиље током посете код  пријатеља. 
ОШ  у  Новом Саду  је ЦСР града Новог Сада у фебруару месецу 2020. године упутила допис у којем је пријављена сумња на постојање сексуалног насиља над дететом и кривичног дела трговине људима. Специјализовани стручни тим за заштиту деце од сексуалног злостављања ЦСР града Новог Сада у налазу и мишљењу је потврдио сумњу на злостављање детета од стране B.B. у  викендици где је дете повремено одлазило како би користило рачунар, уз знање родитеља. Налаз и мишљење стручног тима достављен је Полицијској управи Нови Сад, школа је о утврђеном обавештена дописом и изречена је хитна мера В.В. у односу на дете.
На основу пријаве од стране комшинице  Г.Г. упућене путем имејла у којој се наводи да је породица имала сазнања о сексуалном насиљу В.В над. дететом а посебно баба по оцу којој су на то указивале комшије, дана 09. 03. 2020. године у ЦСР града Новог Сада отворени су предмети злостављање деце за свако  дете из породице. 
10. 03. 2020. године отворен је предмет означен као Корективни надзор над вршењем родитељског права –  Б.Б.  и садржи закључак стручног тима од 09. 03. 2020. године донет на основу досадашњег рада са породицом, разговора са родитељима и консултација са специјализованим тимом на околности пријављеног догађаја у вези са дететом, да је потребно покренути корективни надзор над вршењем родитељског права родитеља ради упозоравања на кориговање недостатака у вршењу родитељских права и дужности. Покрајински секретаријат у извештају о извршеном надзору над стручним радом и ЦСР града Новог Сада у Налазу и мишљењу стручног тима наводе да корективни надзор није реализован због наступања ванредног стања у земљи.
Старији суграђанин је дана 08. 05. 2020. године изнео сумње на сексуално злостављање млт. детета а и тим поводом је отворен предмет у ЦСР града Новог Сада који садржи службену белешку поводом форензичког интервјуа са малолетним дететом који је по налогу Вишег јавног тужилаштва у Новом Саду био организован у ЦСР града Новог Сада. До интервјуа са детом није дошло због опструисања поступка од стране оца детета који није прихватио да се дете испита без његовог присуства. Налаз и мишљење стручног тима ЦСР града Новог Сада од 13. 05. 2020. године садржи закључак да је према родитељима неопходно покренути одговарајуће поступке због занемаривања, злоупотребе и злостављањља млт. деце. 
Предмети од 13. 05. 2020. године о привременом старатељству и смештају деце у прихватилиште садрже привремене закључке о обезбеђивању смештаја у Прихватилишту са прихватном станицом „Сигурна кућа“ и решења којима је деци обезбеђена привремена старатељска заштита. Полицијска управа Нови Сад је обавестила  ЦСР града Новог Сада о изреченим хитним мерама родитељима А.А. и Б.Б. у односу на малолетну децу  а Основни суд у Новом Саду их је обавестио да су хитне мере забране контаката и прилажења жртвама насиља које су изречене родитељима продужене до 14. 06. 2020. године. 

ЦСР града Новог Сада је доставио Заштитнику грађана изјашење о поступању чија се садржина у битном налази у извештају Покрајинског секретаријата. 

Према документацији у тренутку када је Заштитник грађана добио изјашњења од контролисаних органа, Покрајински секретаријат је констатовао да је ЦСР града Новог Сада навео у свом извештају да је у току сачињавање закључка о покретању поступка лишења родитељског права оба родитеља због занемаривања, злостављања и злоупотребе родитељског права над  децом, обезбеђивању потребне документације ради смештаја деце у хранитељску породицу, обезбеђивању психолошке подршке деци ради прораде трауматског искуства и одређивањем корективног надзора родитељима над вршењем родитељског права у односу на двоје деце. По сазнањима из медија  Више јавно тужилаштво у Новом Саду је после завршене истраге подигло оптужницу против З.З. због сумње да је обљубио дете. 

***
Приликом утврђивања пропуста надлежних органа Заштитник грађана се руководио одредбама Конвенције о правима детета
, Устава Републике Србије
, Породичног закона
 и Правилника о организацији, нормативима и стандардима рада центара за социјални рад
.
Имајући у виду да је породица на евиденцији центра иницијално била 2016. године због пријаве нестанка детета, да је током 2018. године  дете затечено на плажи да се купа без надзора одрасле особе, да су комшије пријављивале да су деца без адекватног надзора, да је у току 2019. године било пријаве из школе због сумње на физичко кажњавање детета од стране одраслих чланова породице, да је након тога малолетно дете затечено у аутобусу  поново без надзора одрасле особе, да је школа пријавила да дете има модрицу а да је друго дете често нерасположено, да је у 2019. години постојала сумња на сексуално узнемиравање детета током посете код пријатеља која није потврђена, као и да је почетком 2020. године потврђена сумња на сексуално злостављање детета , да је покренут корективни надзор над вршењем родитељског права који није спровођен од 10. 03. 2020. године па све до 08. 05. 2020. године када се дошло до сазнања о могућем сексуалном злостављању другог детета и да је након свега овога дошло до сумње на сексуално злостављање другог детета , Заштитник грађана констатује да је орган старатељства морао у раду са породицом бити обазривији, агилнији, позорнији, опрезнији и да је морао неодложно и брзо реаговати. 
Са породицом чије је родитељско функционисање флуктуирало, где су постојале индикације да су родитељи недовољно ангажовани да контролишу или појачају контролу над кретањем малолетне деце, у породици у којој је потврђена сумња на сексуално злостављање детета од стране одрасле особе - ЦСР града Новог Сада у периоду од 10. 03. 2020. године до 08. 05. 2020. године ниједну активност у оквиру корективног надзора није спровео. 
Навођење ванредног стања као разлога непоступања и неспровођења корективног надзора у оваквим породичним приликама за Заштитника грађана је неприхватљиво и не може се оправдати  јер се права детета не могу и не смеју ограничавати.

На основу напред утврђеног чињеничног стања, Заштитник грађана је става да је ЦСР града Новог Сада пропустио да правовременом реакцијом заштити права и интересе малолетног детета којима је због непредузимања активности надлежних органа ускраћено право на заштиту од сексуалне експлоатације, право на заштиту од насиља, злостављања и занемаривања и право на поштовање најбољих интереса детета. ЦСР града Новог Сада је имао обавезу да нађе начин да реализује корективни надзор над вршењем родитељског права и током трајања ванредног стања. На овај начин би се створили услови да се даљим предузимањем мера према родитељима предупреде последице родитељског занемаривања, које су на крају довеле до тога да је, поред тога што је тренутно у току кривични поступак у вези сексуалног злостављања детета, сада у току и кривични поступак поводом сумње на сексуално злостављање и другог детета. По сазнањима из медија, Више јавно тужилаштво у Новом Саду је после завршене истраге подигло оптужницу против З.З. због сумње да је обљубио дете.. 
***
Заштитник грађана је још у Посебном извештају о активностима Заштитника грађана током ванредног стања указао на то да, имајући у виду изјаве стручне јавности  да опасност од ширења заразне болести COVID-19 није прошла,  постоји ризик од поновног  ширења  болести и угрожавања здравља становништва и ризик од појаве нових врста заразних болести. Сходно томе постоји и ризик од понављања идентичних а можда и појаве нових проблема са којима су се грађани суочавали или ће се суочавати приликом остваривања права током ванредног стања и на које је управо у поменутом извештају указано. Због тога Заштитник грађана посебно истиче да је потребно да надлежни органи предузму све потребне мере и радње ради унапређења свог рада и остваривања права грађана у оваквим и сличним ситуацијама које се могу догодити.
У том циљу, Заштитник грађана сматра потребним да надлежни органи јавне власти сачине план рада и начина пружања услуга грађанима у ванредним околностима, установе метод неометане и ефикасне сарадње и комуникације између надлежних органа као и план информисања грађана о мерама и начину остваривања права и услуга. 
Имајући у виду да је Заштитник грађана нашао пропусте у раду ЦСР града Новог Сада, то је става да је потребно да директор Центра за социјални рад града Новог Сада преиспита рад запослених који су учествовали у раду на предметима заштите малолетне деце. 
                                                                                           ***
На основу свих утврђених чињеница и околности Заштитник грађана је применом члана 31. став 2. Закона изрекао препоруку ЦСР града Новог Сада у циљу отклањања утврђеног пропуста у највећој могућој мери и заштите најбољих интереса детета, унапређења рада органа управе, поштовања правне сигурности и спречавања сличних пропуста у будућности.
	
	ЗАМЕНИЦА ЗАШТИТНИКА ГРАЂАНА


	
	Јелена Стојановић



	Доставити:
- Центру за социјални рад града Новог Сада
- Покрајинском секретаријату за социјалну политику, демографију и равноправност полова

- Министарству за рад, запошљавање, борачка и социјална питања

� „Службени гласник РС“ број 98/06


� „Службени гласник РС“ број 79/05 и 54/07


� „Службени лист СФРЈ - Међународни уговори", број 15/90 и "Службени лист СРЈ - Међународни уговори", бр. 4/96 и 2/97


� „Службени гласник РС“ број 98/06


� „Службени гласник РС“, број 18/2005, 72/2011 – др. закон и 6/2015


� „Службени гласник РС“, број 59/2008

